Prioriteite vs Le Creuset - Opinion - Windhoek Express
Saturday, August 24th, 2019 07:49:23
Pappa Nel het ons mooi geleer hoe om met ons geld te werk. Begroot was die hardwerkendste werkwoord in die huis.
Behoeftes. Begeertes. Uitgawes.
’n Dekade en ’n half later is die begeertes ’n vergete herinnering wat iewers in ’n dagboek opgeskryf staan. Nooit is lang tyd, maar meeste van daardie begeertes sal drome bly. Daarvoor is die behoeftes te baie en die salaris te min.
Die ekonomie knyp en almal voel dit. Die belt word stywer getrek en jy betaal meer geld vir minder chocolate. Dit voel kompleet soos ’n gedwonge dieet.
Maar ek bly dankbaar. Ek het ’n huisie, al is die stoele selfgemaak. Die kas val uitmekaar en daar is te veel gate in die muur wat nie deur die vorige huurder ge-pollyfiller is nie. Die toilet lek en die kraan is stukkend. Maar dis myne. Alles sal met tyd regkom.
Maar met die verf wat afdop en die teels wat kraak, is die kans vir begeertes min. Dalk is dit hoekom die Bybel sê ons moenie begeer nie.
Dan op ’n dag lui my foon en ’n opgewonde vrou aan die ander kant laat dit klink of ek al moes geweet het ek het ’n kompetisie gewen. Ek is opgewonde. Le Creuset. Daai potte en panne (ag kom ons wees eerlik – enige iets in die reeks) is ’n begeerte.
“Daai is bederf wat jy jouself nooit sal gee nie,” sê ‘n vriendin.
Ek vertel vreeslik vermakering vir die kollegas van my wen, toe een sommer geld aanbied. Ek voel ongemaklik. “Dink aan jou vakansie Thailand toe,” sê Pippa. “As jy die potte verkoop dan is jou vliegtuigkaartjie klaar betaal,” sê ’n ander. Kontant kan ’n langpad stap vir iemand met reisplanne. Ja, nog ’n begeerte.
“Baie dankie,” sê Hammelie en reken dit sal ’n baie goeie verjaarsdagskenk maak.
Ek moet eers dink. Neem kennis dat my liefde vir Hammelie nie gemeet word aan die huiwering om my potte en panne vir haar te gee nie. Dis Le Creuset. Ons moet realisties wees.
“Dis eintlik ’n belegging,” sê die vriendin weer. Ek dink aan my vakansie. Dis sonde om te begeer. Maar is dit begeer as ek dit gekry het? As dit klaar myne is? Ek het dit mos gewen.
Ek gaan slaap oor die saak. Kollega se aanbod van kontant bly in my agterkop. Ek kyk weer na my vakansieplanne.
Vir die eerste aand staan Le Creuset op die tafel vir almal om te sien. Dit is die Calvin Klein van potte. Dit verkoop eintlik homself, met abs op die regte plekke.
Die volgende oggend voel ek fancy met my potte wat steeds op die tafel staan, maar is ietwat teleurgesteld in die feit dat die potte nie self koffie maak nie.
Pappa Nel het nooit vir my gesê hoe gemaak wanneer twee begeertes teen mekaar kompeteer nie. En vir die eerste keer is daar plek vir ’n begeerte. Pippa sê weer ek moet kyk na my prioriteite. Ek is verward met die idee dat begeertes geprioritiseer moet word, maar ek weet wat ek moet doen.
“Liefste Hammelie, hier is vir jou potte en panne. Le Creuset is mos eintlik jou begeerte. Ons is nou kwits.”
Ek gaan Thailand toe.